google/wiki40b huggingface dataset:
Coloradia oaxacaensis

Utseende

Middelsstore (vingespenn 60-80 millimeter), grå påfuglspinnere. Forvingene er gråspraglete uten påfallende tegninger. Bakvingene har vanligvis et anstrøk av rosa.

Levevis

Hos denne slekten lever larvene helst på trær i furuslekten (Pinus), men de kan også forekomme på løvtrær. Larvene lever gjerne selskapelig, i alle fall som unge. Som andre påfuglspinnere har de voksne reduserte mundeler, og de tar ikke næring til seg. Noen flyr om natten, andre om dagen.

Neslehår

Larvene, til dels også de voksne sommerfuglene, er kledt med neslehår. Disse frigjør gift om man kommer i kontakt med dem og kan utløse hudirritasjon, av og til også mer alvorlige komplikasjoner. Larvene sitter gjerne i tette samlinger på trestammer, og er nokså godt kamuflert, slik at man uaktsomt lett kan komme i kontakt med dem.
Tross neslehårene har larver av Coloradia pandora blitt samlet inn til mat av paiute-stammen i USA. Larvene må gjennom en omfattende behandling før de kan spises.

Utbredelse

Arten finnes i Mexico.
MF «Beffen»

Historie

I 1894 tok bergenseren J.C. Troye initiativ til å starte selskapet, og første ferge var i drift 1. august samme år. I 1896 var det drift av flere ferger på Vågen, mellom Dreggen og Murallmenningen og mellom Bradbenken og Holbergsallmenningen. I en kort periode var det også et trekantsamband mellom Vågsbunnen - Bradbenken og Tollboden.
 Ved starten gikk det fire små ferger i seks ulike samband på Vågen og Puddefjorden. Denne fergen er den tolvte i rekken.
3. juni 2012 ble «Beffen» løftet av Vågen og fraktet til Nordåsvannet i forbindelse med Lions Club Fana sin årlige «Kolibrifest» til inntekt for CARF. Under arrangementet gikk «Beffen» i rute mellom Sjøsportsenteret, Marmorøyene, og Bergens Roklub.
1. juni 2015 ble EF «Beffen» satt i rute der hvor MF «Beffen» gikk.
I Norge er EF «Beffen» det første, og hittil det eneste, «nullutslippsfartøy» som er sertifisert som passasjerskip.
Yoshiyuki Sakamoto

Karriere

Yoshiyuki Sakamoto startet sin profesjonelle karriere i Yokohama Flügels i 1991.
O. H. Hutchings kraftverk

O. H. Hutchings kraftverk er et kullkraftverk i Montgomery County, delstaten Ohio i det østlig-sentrale USA. Det har en installert produksjonskapasitet på 414 MW, fordelt på 6 blokker / turbiner. Operatør er DPL Corp.
Anlegget ble bygget ut i årene 1945–1953. Brenselkilden er bitumenøst kull. Utslippene av CO2 i 2007 var totalt 0,597 mill tonn.
Ryongchon

Administrativ inndeling

Fylket er delt inn i en ŭp (småby), tre rodongjagu (arbeiderdistrikt) og 19 ri (landsby).
Valgmonarki

Et valgmonarki (eller valgkongedømme) er et konstitusjonelt monarki der ny monark blir valgt ved hvert regentskifte i stedet for at embetet arves. Friedrich Julius Stahl beskrev valgmonarki som en mellomting mellom monarki og republikk: I et valgmonarki er velgerne eller valgforsamlingen en høyere myndighet enn regenten. En variant av valgmonarkiet er en arvelig rett til tronen samtidig som den nye regenten må anerkjennes av folket.
I keisertiden fungerte Romerriket i praksis som et slags valgmonarki, selv om Romerriket strengt tatt var definert som en republikk. H. G. Wells beskriver valget av Julius Cæsar på livstid som et slags monarkvalg. Det tysk-romerske rike er kanskje det mest kjente pseudo-valgmonarkiet; fra det 14. århundre ble keiseren valgt av en gruppe kurfyrster og var som regel et medlem av Habsburgfamilien. Valgmonarkiet i det tyske riket ble etablert i 1250 og valgreglene fastsatt i 1356 i den gyldne bulle. Polen hadde valgt konge fra middelalderen (1370) til 1791. Særlig fra Sigismund Augusts død i 1572 styrket aristokratiet sin stilling på bekostningen av monarken. Det polske systemet ble derfor omtalt som «adelens demokrati» eller «adelens monarki».
Danmark var frem til 1660 et valgkongedømme der kongen måtte undertegne en håndfestning som begrenset hans makt, og etter dansk innflytelse var også Norge et valgkongedømme 1450–1660 (eller fra 1319). Halvdan Koht mente at Norge utviklet seg mot valgkongedømme fra 1343. I dag er Den hellige stol/Vatikanstaten et eksempel på et valgmonarki.
Ved selvstendigheten i 1957 innførte Malaysia valgmonarki der statssjefen velges av og blant delstatenes fyrster.
Thomas Jefferson beskrev i 1797 USA forfatning som en blanding av republikk og monarki, som et slags valgmonarki. Muligheten for ubegrenset gjenvalg som president kunne gjøre USA til et valgkongedømme var en utbredt kritikk av grunnloven på 1700-tallet.
Arendal Wildcats

Oppstart

Initiativtaker var Bjørn-Ivar Sigbjørnsen, som ønsket å starte lag i Arendal etter å ha vært på ferie i USA og tilfeldig sett en kamp der mellom Miami Dolphins og Atlanta Falcons. Første samling var 4 personer som sto og kastet ball på Biejordene i Arendal midt på vinteren i februar 1993, i 30 cm snø. Etter kontakt med Norges Amerikansk Fotballforbund (Noaff) ble laget formelt stiftet. Etter et informasjonsmøte på Kilden aktivitetssenter hvor 40 personer deltok, ble et interimsstyre satt opp. Etter en vaklende start med ca. 25 medlemmer fikk laget forsterkning av amerikaneren Shannon Currie som hadde akkurat flyttet til området fra USA. Currie hadde ti års erfaring fra amerikansk fotball fra California. Han ble raskt trener for laget.

Første kamper

1. september 1993 arrangerte Wildcats en oppvisningskamp i Arendal mellom Asker Lynx og Sandnes Oilers. 5 av Wildcats spillere fikk prøve seg i draktene til Lynx, og laget vant 24 – 18 på overtid. Det var den første amerikanske fotballkampen noensinne i Aust-Agder.
Den første kampen til Wildcats var en treningskamp 26. september 1993 på Stuenes Stadion mot også et nystartet lag, Otra Raiders (Kristiansand). Wildcats tapte 3-17, og klarte kun å ta poeng ved et field-goal. Kicker var Bernt Tore Lunden som hadde field-goal rekord på 45 yards fra High School hvor han gikk i noen år i USA. Tidlig i 1994 spilte laget på nytt treningskamp mot Otra Raiders, og denne gangen vant Wildcats 33 – 0. Laget deltok så på en turnering i Østfoldhallen i Fredrikstad.

Seriespill

Arendal Wildcats debuterte i 2. divisjon (laveste divisjon) i 1994 i en bortekamp mot Larvik Lions. Wilcats vant 46 – 6, og resten av sesongen gikk laget ubeseiret i serien. 3 av spillerne ble plukket ut til å spille på det norske landslaget; Dan Evensen, Raymond Bechen og Knut Arne Børstad. Det ble spilt opprykkskamp mot det dårligste laget i 1. divisjon (høyeste divisjon), Kolbotn Kodiacs, på Traumabanen på Tromøy, hvor Wildcats vant på overtid. Laget valgte likevel å spille ett år til i 2. divisjon, og gikk også ubeseiret gjennom 1995 sesongen. Laget hadde også denne sesongen sitt eget cheerleaderlag, og hadde forsterkninger med spillere fra Otra Raiders, da de hadde en midlertidig pause denne sesongen.
Laget kvalifiserte atter igjen til spill i 1. divisjon, og denne gangen takket laget ja til å spille i den øverste divisjonen. Det endte at Wildcats kom på tredjeplass i 1. divisjon 1996, og var da det tredje beste laget i Norge.
Fra 1997 hadde Wildcats ønske om å spille 9-manns fotball pga problemer med å skaffe nok spillere. En liga ble startet, men etter noen år ble denne lagt ned da Noaff kun ønsket 11-manns liga.

Sørlandets football liga

I 2003 startet planene med realisere en egen 9-manns liga sammen med Kristiansand Gladiators, som var det nye navnet på Otra Raiders. I 2004 var planene ett faktum og de første kampene i Sørlandets football liga (SFL) ble satt i gang. Wildcats deltok i 3 år, og startet også opp et datterlag, «Arendal Panthers». 2006 var siste året Wildcats/Panthers stilte lag i serien, og lagene ble så oppløst. SFL ble også lagt ned samme år.
American Colonization Society

American Colonization Society tilnærmet på norsk Organisasjonen for kolonisering av frie fargede i Liberia, også under forkortelsen ACS var en amerikansk organisasjon grunnlagt i 1816 av Henry Clay, John Randolph og Richard Blant Lee. Organisasjonens formål var å skape en mulighet for en frigjort svart slave til å "vende hjem" fra USA til Afrika. Organisasjonens viktigste arbeide fortsatte frem til 1848. Dette arbeidet resulterte i opprettelsen av den afrikanske staten Liberia. Organisasjonen hadde imidlertid aldri følgende primært abolisjonistisk mål: å avskaffe slaveriet.

Bakgrunn

I andre halvdel av 1700-tallet hadde antallet av frigitte slaver og frie svarte økt markant i de europeiske koloniene på det amerikanske kontinentet. Dette hadde i hovedsak tre årsaker: for det første, det ble en stadig mer vanlig trend at de svarte slavene, etter mange års arbeid og på grunn av sin alder ikke kunne fortsette å arbeide, og delvis fordi mange mulatter som var barn av slavekvinner og hvite fedre (vanligvis slaveeierne).

Kolonisering og etablering av Liberia

ACS fikk umiddelbart støtte fra flere hold, blant annet fra den abolisjonistiske bevegelse i USA på den tiden, og hovedsakelig kvekerne, dessuten fra slave-eierne som hadde interesse av å bli kvitt de frigitte svarte slavene, som de ellers fryktet ville oppfordre til opprør i slavesamfunnene. Selv innenfor USAs regjering, senatet og kongressen var det en utbredt støtte for ACS.
Frednes (landsted)

Frednes er en villa i sveitserstil i Arendal bygget på 1850-tallet og består i 2011 av hovedhuset, to mindre hus, lysthus, låve og badehus.
Villaen er oppført på eiendommen Thorne ved Longumvannet utenfor Arendal sentrum og ble kjøpt av Julius Marius Smith i 1866 til bruk som sommerbolig/landsted. Etter bybrannen i Arendal i 1868 hvor Smith mistet sin bolig, flyttet han og familien til Frednes. I 1871 kjøpte han en tomt i Arendal sentrum og reiste en murbygning der, som fungerte som boligen hans frem til han døde i 1905.
Kong Oscar II overnattet på Frednes under sitt Arendalsbesøk i 1891. Han sov i en himmelseng som fremdeles står i villaen.
Huset er per 2011 et av de best bevarte sveitserhusene på Sørlandet, og ble kåret til «Norges vakreste villa» i Vi i villa i 2011.
When I Grow Too Old to Dream

«When I Grow Too Old to Dream» er en populærmusikksang med melodi av Sigmund Romberg og tekst av Oscar Hammerstein II. Den ble publisert i 1934. Sangen har blitt en popstandard, innspilt av mange artister, mest notabelt av Gracie Fields.
Blant innspillingene eksisterer én fra 1951 med Gordon Jenkins, som den andre siden til hans slager, «Charmaine» (Decca 27886).

Norske versjoner

Øivind Lunde og Juul Hansen har skrevet norske tekster. Lundes versjon bærer tittelen «Den lange dag er snart forbi». Hansens versjon heter «Hvor er du, min barndomsvenn».
Historiske vandreruter

Historiske vandreruter er et samarbeid mellom Den Norske Turistforening og Riksantikvaren som ble startet opp i forbindelse med Friluftslivets år 2015 for å øke kjennskap til, og bruk av, gamle ferdselsruter med kulturhistoriske og friluftslivsmessige kvaliteter. Seks ulike ruter ble merket og lansert i 2015, og ytterligere én i 2016. I 2018 lanseres fleres nye ruter.
Nordfjord (Sokndal)

Nordfjord er en liten fjord i Sokndal kommune. Den har innløp like vest for innløpet til Rekefjord og Lille Presteskjær fyr. Fjorden strekker seg nesten 3 kilometer nordvestover på nordsiden av Nordnes. Bunnen av fjorden ligger like vest for bygden Rekefjord.
Johnny Galecki

Rolle i The Big Bang Theory

I The Big Bang Theory spiller Johnny "Dr. Leonard Hofstadter", en eksperimentell fysiker som jobber ved Caltech (California Institute of Technology) sammen med seriens andre hovedperson, Dr. Sheldon Cooper, spilt av Jim Parsons. De deler en leilighet i Pasadena i California. Mye av humoren i serien kommer fra deres mangel på sosial intelligens og kamp for å forstå sosiale regler og normer.
Jackson Guitars

Jackson Guitars er en gitarprodusent opprinnelig dannet og eid av Grover Jackson. Den er antakelig mest kjent for modellen «Rhoads V», konstruert av gitaristen Randy Rhoads. Det var denne modellen som inspirerte Grover til å starte selskapet Jackson Guitar company.
Jackson Guitars er berømte for deres slanke og elegante gitarmodeller, som spesielt er brukt av musikere innen genre som metal og rock, deriblant Megadeth og Def Leppard. Gitarene er spesielt konstruert for rask og teknisk gitarspilling, også kalt «shredding».
Konstabel av Tower

Historie

Den første konstabelen, Geoffrey de Mandeville, ble utnevnt av Vilhelm Erobreren i det 11. århundre.
I middelalderen var det konstabelen som hadde det praktiske ansvar for driften av Tower. Dette inkluderte å sørge for vedlikehold av bygninger, betale lønn til soldatene, over se Keeper of the King's Animals som bestyrte det kongelige menasjeriet og å ha ansvar for fangene i Tower.
Ansvaret for fangene ble gjort spesielt tydelig ved innsettelsen av en konstabel: «Du skal vokte fangene i fengselet i dette vårt Tower på en slik måte at du skal svare for dem kropp for kropp… Svikt ikke i noen del av dette om du ikke vil gi liv og lemmer og all eiendom du har i våre riker».
Inntil jødene ble utvist i 1290 var konstabelen også ansvarlig for reguleringen av det jødiske samfunnet i London.
CFK Håndballklubb

CFK Håndballklubb (Clausenengen Håndball) er et norsk håndballag fra Kristiansund, opprettet 24. november 1964. Laget har hvite trøyer og blå shortser. Navnet CFK Håndballklubb kommer av at de startet opp som en avdeling under Clausenengen Fotballklubb, forkortet til CFK.
Nunarput utoqqarsuanngoravit

«Nunarput utoqqarsuanngoravit» (Du, vårt gamle land) er nasjonalsangen til Grønland.
Teksten er skrevet av Henrik Lund, og musikken er komponert av Jonathan Petersen. Den ble offisielt nasjonalsang i 1916, men siden 1979 har også sangen «Nuna asiilasooq», som brukes av de selvstyrte Kalaallitene, vært offisielt anerkjent av regjeringen.
Unity (ISS-modul)

Unity var den andre modulen av Den internasjonale romstasjonen (ISS) som ble skutt opp. Det var den første amerikansk-bygde delen av ISS. Modulen blir noen ganger referert til som «Node 1», Unity var den første av i alt tre slike forbindelses-moduler som blir del av den ferdige romstasjonen.

Konstruksjon

Den sylindriske modulen ble bygget av The Boeing Company på romfartssenteret George C. Marshall Space Flight Center i Huntsville, Alabama, USA.

Sammenkobling til ISS

Unity ble transportert med den amerikanske romfergen Endeavour under romferden STS-88, som var den første romfergeferden dedikert til konstruksjon av Den internasjonale romstasjonen. Den 6. desember 1998 ble modulen koblet til den eksisterende modulen Zarja, skutt opp som første del av romstasjonen den 20. november samme år.
Senere ble modulen koblet til den amerikanske laboratoriemodulen Destiny (under romferden STS-98), segmentet Z1 (et tidlig rammeverk for stasjonen som ble montert under romferden STS-92), PMA-3 (også montert under STS-92) og luftslusen Quest (montert under romferden STS-104). I tillegg blir de mobile MPLM-modulene koblet til Unity på flere ferder med romfergene. Node 3 med sin Cupola  med utsiktvinduer på, vil bli koblet til Unity på STS-132 ferden.
Torskekrigen

Torskekrigen var en serie sammenstøt mellom Island og Storbritannia fra 1958 til 1976. Konflikten baserte seg rundt britiske fiskere i islandsk farvann og Islands utvidelse av sitt territorialfarvann. Mest alvorlig var krisen mellom 1973 og 1976 etter at Island utvidet sitt territorialfarvann. Storbritannia anerkjente ikke den nye islandske grensen. Derfor ble konflikten trappet opp med nærgående patruljer med kystvaktskip fra begge land der det forekom at skipene støtte i hverandre.
Konflikten ble avsluttet da Island truet med å stenge NATO-basen på Keflavik; stenging av denne basen ville sterkt svekket NATOs forsvarsmuligheter av Nord-Atlanteren mot eventuelle sovjetiske angrep.

Historie

1970-årenes konflikt om torskefisket fra var ikke den første av sitt slag. Det ble også utkjempet fire «torskekriger» om torsken utenfor Island allerede på 1400-tallet, den gangen mellom engelskmennene og de skandinaviske kongene. Engelskmennene begynte å reise til Island for å fiske torsk på begynnelsen av 1400-tallet. Tidligere var det hansaen i Bergen som hadde hatt monopol på fisket utenfor Island, men nå ble dette engelskmennenes område, noe som skapte stor velstand for islendingene. På slutten av århundret fant imidlertid engelskmennene store forekomst av torsk utenfor Newfoundland, og avsluttet fisket på Island.
Sinodendron

Utseende

Forholdsvis små (gjerne rundt 15 millimeter), sylindriske, svarte hjortebiller. Hannene hos denne slekten har ikke forstørrede kjever, derimot har det et kort korn i pannen. Kroppen er kraftig punktert.

Levevis

Larvene utvikler seg i morken, død ved. Disse artene er kanskje ikke like avhengige av uberørt skog som mange andre hjortebiller, men de kan likevel være truet av moderne skogbruk.

Utbredelse

Slekten er utbredt i Europa, i Asia østover til Stillehavet og sørover til Yunnan, og på nordvestkysten av Nord-Amerika. Valsehjorten (Sinodendron cylindricum) har en vid utbredelse, de andre artene ganske begrenset.
Solo (Tor Endresen-album)

Solo er et musikkalbum med Tor Endresen, utgitt i 1991. Dette er hans første plate som soloartist.
Kronobiologi

Kronobiologi er et vitenskapelig felt som studerer periodiske (sykliske) fenomener i levende organismer og deres tilpasning til sol- og måne-relaterte rytmer. Disse syklusene er kjent som biologiske rytmer.
Kronobiologiske studier omfatter, men er ikke begrenset til, komparativ anatomi, fysiologi, genetikk, molekylærbiologi og organismers adferd.
Den viktigste rytmen i kronobiologi er døgnrytmen, en syklus på ca. 24 timer som viser seg i fysiologiske prosesser i planter og dyr. Andre rytmer, som tidevannsrytmen, spiller også en viktig rolle hos mange organismer.

Bakgrunn

I 1960 det 25. årlige seminaret i kvantitativ biologi ved Cold Spring Harbor Laboratory i New York handlet om biologiske klokker.  I tiåra før hadde mange forskere oppdaget døgnrytmer uavhengig av hverandre.  Deltakerne var botanikere, entomologer (insektforskere), fysiologerer, økologer, mikrobiologer og atferdsbiologer, evolusjonære biologer og medisinere. Dette møtet grunnla feltet kronobiologi; det var her disse vitenskapskvinner og -menn skjønte at de alle studerte det samme fenomenet.  Terminologi og metoder ble heretter samkjørte. De neste åra utviklet det seg to faksjoner, èn ledet av Franz Halberg som ville se på feltet fra en medisinsk synsvinkel og én ledet av Colin Pittendrigh som hadde sin bakgrunn i evolusjonær og økologisk biologi.  Pittendrigh ble valgt til leder av Society for Research in Biological Rhythms og grunnforskning på allslags organismer, planter som dyr, fulgte.
Australdrakelilje

Utbredelse

I de senere år er australdrakelilje blitt svært populær utenfor New Zealand som prydtrær, og da i hovedsak i vest-europa og på De britiske øyer, men også på nordvestkysten av USA finnes mange eksemplarer av drageliljen. Mye av årsaken til dens popularitet er plantens tilpasningsevne i kjølige klima men ikke minst den tropiske effekten planten gir i hager med temperert klima.
Australdrakelilje passer utmerket i maritimt klima langs sørvestkysten av Norge hvor middeltemperaturen vinterstid ikke går under null grader celcius. Etablerte individ sies å ha overlevet kortvarige temperaturer ned mot −10 grader celcius, men vil i kreve beskyttelse i strenge og langvarige vintrer med mye snø. I situasjoner der bladkronen har blitt skadet av vær og vind har planten den unike egenskapen at den skyter nye skudd utfra stammen lenger nede.

Varianter

I tillegg til den vanlige grønne varianten finnes det en rekke spennende varianter som Red Sensation, Red Star, Sundance og Variegata.
Noah

Syndfloden

Bibelens fortelling om den store flommen beskriver hvordan Gud på grunn av menneskenes ondskap tok livet av alt levende på jorda, bortsett fra Noah, som var gudfryktig og utvalgt, familien hans og alle dyr han tok med seg i Noahs ark, et kjempestort skip Noah og familien bygde. Historien nevnes også i Sura 71 i Koranen, islams hellige skrift. Der omtales Noah flere steder under navnet Nuh, og han regnes som en islamsk profet. Noah er derfor en viktig skikkelse i jødedommen, kristendommen og islam.
Noah regnes som en av de tidligste patriarkene. Han var oldebarn av Henok, sønnesønn av Metusjalah og sønn av Lamek, som ble far til Noah da han var 182 år. Noah var selv 500 år gammel da han fikk sønnene Sem, Ham og Jafet. Hele menneskeheten stammer fra ham og hans tre sønner, som sammen med sine fire hustruer overlevde flommen ved at de etter Guds befaling bygde arken med plass til to av alle dyrearter. Noah var 600 år gammel da syndfloden kom over jorden. Da vannet trakk seg tilbake, sa Gud til Noah at de skulle være fruktbare, formere seg og fylle opp jorden igjen. Deretter oppretter Gud sin pakt med Noah, om å aldri mer ødelegge jorden med en flom. Regnbuen skulle være tegn på pakten mellom Gud og jorden. Videre står det at han etter flommen begynte som bonde og plantet en vingård, drakk av vinen, ble beruset og kledde seg naken i sitt telt. Ham, faren til Kanaan, så Noahs nakenhet og fortalte det til sine to brødre utenfor. Da gikk Sem og Jafet baklengs inn og dekket over Noahs nakenhet med et klesplagg. Da Noah fikk vite hva Ham hadde gjort, forbannet han Kanaan, og sa at Kanaan skulle være Sems tjener. Noah levde i 350 år etter flommen, og ble til sammen 950 år før han døde.
Ifølge slektshistorien i Bibelen er Noah også den tiende forfaren til Abraham, en av stamfedrene til folket Israel.
Noah og fortellingen om syndfloden er beslektet med den babylonske beretningen om sagnfiguren Utnapisjtim i Gilgamesj-eposets ellevte sang, det eneste mennesket som reddet seg med en slik farkost da gudene ville utrydde menneskene med en storflom.
Værlandet

Værlandet er ei øy i Askvoll kommune, Sogn og Fjordane, ved munningen av Vilnesfjorden. Den har et areal på 9 km² og 200 innbyggere. Værlandet har broforbindelse med Bulandet lenger vest. På østsiden av øya ligger Austnes fyr. Høyeste punkter er Høgkletten som måler 163. moh.
Værlandet er et populært turistmål om sommeren, da mange besøker øya for å sykle Nordsjøvegen til Bulandet.
Nederlandse Top 40

Nederlandse Top 40 (norsk: nederlandsk topp 40) er en ukentlig, nederlandsk hitliste, utarbeidet av stiftelsen Stichting Nederlandse Top 40. Singellisten er en av de eldste i Nederland, og en av landets tre offisielle hitlister for singler – de to andre er Mega Top 50 og Single Top 100. Listen startet opp som et radioprogram i januar 1965 under tittelen Veronica Top 40. Listen utarbeides på grunnlag av strømmetall, radiospillinger og popularitet i sosiale medier.

Historie

Den første listen ble publisert 2. januar 1965 og ble presentert på radiokanalen Radio Veronica, en piratstasjon som sendte fra Nordsjøen for å omgå kringkastingsmonopolet i Nederland. Listen het Veronica Top 40 og ble grunnlagt av Joost den Draaijer. Den første sangen som toppet listen var «I Feel Fine» med The Beatles. 
I 1974 ble Radio Veronica tvunget til å avslutte sine sendinger, og stiftelsen Stichting Nederlandse Top 40 kjøpte rettighetene til listen og døpte den om til De Nederlandse Top 40. Listen er en av tre offisielle singellister i Nederland – de to andre er Single Top 100, som baserer seg på salg og strømming, og Mega Top 50 som i likhet med Nederlandse Top 40 også omfatter radiospillinger.
I dag utarbeides listen ved en kombinasjon av radiospillinger, strømmetall og popularitet i ulike sosiale medier. Fra 2019 sendes topp 40-listen på radiokanalen Qmusic hver fredag ettermiddag, etter å ha blitt sendt på radiokanalen Radio538 i en årrekke.
I tillegg til topp 40-listen, lager Stichting Nederlandse Top 40 en såkalt Tipparade. Denne listen omfatter sanger som er kandidater for den offisielle topp 40-listen og baseres på strømming, radiospillinger og anbefalinger fra lyttere og musikkbransjen.
Ca$h

Handling

Sam Phelan (Chris Hemsworth) og hans kone Leslie (Victoria Profeta) tror de er verdens heldigste mennesker når en koffert med 600 000 dollar uten videre lander på bilen til Sam. De har en moralprat seg imellom om hva de skal gjøre, men de blir til slutt enige om at de beholder pengene. Sam og Leslie slutter begge i jobbene sine, de nedbetaler lånet og kjøper seg en Land Rover. Men så dukker den britiske skurken Pyke Kubic (Sean Bean) – som er en av to tvillingbrødre som har stjålet pengene – opp på døra og vil at Sam og Leslie skal betale ham tilbake summen innen fem dager om de vil beholde livet. Ekteparet må vurdere hvor langt de vil gå for å overleve.